
A filmgyártáshoz kapcsolódó közvetett és közvetlen támogatások

A filmtámogatási rendszerek kapcsán joggal merülhet fel bennünk a kérdés: indokolt-e közpénzeket fordítani a filmipar, a filmművészet támogatására?
Az audiovizuális alkotások egyrészt a foglalkoztatás megteremtéséhez komoly lehetőséget kínáló gazdasági javak, másrészt a társadalmat tükröző és alakító kulturális javak. Az audiovizuális alkotások közül gyártási költségeik és kulturális jelentőségük miatt kiemelkednek a filmek. Dolgozatomban a tágabb értelemben vett filmgyártáshoz kapcsolódó finanszírozási kérdésekkel foglalkozom, különös tekintettel az európai, illetve a hazai közvetett és közvetlen támogatások rendszerére.
Általánosan elfogadott tény, hogy az európai audiovizuális gyártás fenntartásában fontos szerepet játszanak a támogatások. A támogatási rendszerek működtetésének gazdasági okai (pl. az ágazatot jellemző elégtelen nyereség és magas kockázat) mellett a kulturális indokok (az európai audiovizuális alkotások közönségének korlátozott volta, az európai kultúra sokszínűségének a kifejezése stb.) is szerepet játszanak. A szektorban emellett jelentős nehézségeket okoz az állami támogatásokra vonatkozó versenyjogi szabályoknak a nemzeti érdekekkel, valamint a támogatás mögött meghúzódó közös európai célokkal való összeegyeztetése.
Dolgozatom egyik alapfeltevése, hogy a tágabb értelemben vett filmgyártás közjószág, amely igényli a közvetett és közvetlen támogatásokban megnyilvánuló kormányzati kezelést. A téma aktualitását a magyar filmtámogatási rendszer 2010. évtől kezdődő reformja adja. Ahhoz azonban, hogy megalapozottan értékeljük a hazánkban zajló változásokat (az intézményrendszer és a finanszírozási csatornák átalakítását), elengedhetetlen a nemzetközi környezet, a nemzetközi modellek vizsgálata, valamint a közvetett és közvetlen támogatások lehetséges formáinak a rendszerezése. A jogtörténeti és jogösszehasonlító elemzéseken alapuló kutatásaim során kitérek az alternatív finanszírozási megoldásokra, az üzleti alapú támogatásokra is, melyek álláspontom szerint elősegíthetik a filmtámogatási rendszerek működőképességét. Kutatási eredményeim alapján az európai és a magyar finanszírozási rendszer sajátosságainak, kihívásainak a meghatározását követően egy lehetséges filmpolitika forgatókönyvét is bemutatom.




